L'Ajuntament de Sagunt promociona la ciutat al Saló Internacional de Logística de Barcelona
05 de juny 2018

​​![](/media/jjqidjir/89-save_20180605_174327.jpeg)  

L'Ajuntament de Sagunt ha assistit al Saló Internacional de Logística de Barcelona (SIL) que se celebra des d'avui i fins al pròxim 7 de juny amb la finalitat de promocionar el municipi i oferir la superfície de sòl industrial i logístic disponible de la ciutat. El SIL és un certamen que se celebra anualment on s'exposen les innovacions, ofertes i propostes que es realitzen des dels diferents ports i plataformes logístiques tant de caràcter nacional com internacional. Sota el lema “El nostre èxit, que el teu negoci cresca”, el SIL celebra el seu 20é aniversari havent-se consolidat com la fira capdavantera al sud d'Europa i al Mediterrani en la qual tota la cadena logística està representada. 

  

L'alcalde de Sagunt, Quico Fernández ha estat acompanyat pel regidor d'Activitats, Guillermo Sampedro, el regidor d'Urbanisme, Pablo Abelleira, el regidor de Contractació Pepe Gil, el membre de l'Equip de Govern, Francisco Crispín i la diputada autonòmica, Teresa García.

![](/media/ttyl0a2u/89-sil.jpg)  

A més de la intervenció de l'alcalde, també s'ha projectat un video en el qual s'ha mostrat part del patrimoni i les infraestructures relacionades amb la logística de Sagunt, com el port marítim, els parcs industrials, les vies terrestres, les connexions ferroviàries, entre altres, de manera que s'ha mostrat la gran diversitat i les oportunitats de negoci que ofereix el municipi, situat en un envejable enclavament estratègic. 

  

En aquest sentit, Quico Fernádez, ha declarat que **“hem vingut, evidentment, a posar l'accent en l'oferta que la nostra ciutat genera en estos moments per a tots els inversors. Hem fet una exposició del gran treball que s'ha fet des de l'ajuntament, amb un vídeo, amb una pàgina perquè qualsevol persona des de qualsevol racó del món puga disposar de la informació necessària per a invertir en la nostra ciutat, que en estos moments esta sent una de les referències en el creixement, en el desenvolupament logístic, econòmic i industrial i la veritat és que tenim una grandíssima acceptació”.**

  

Un total de 939.630 m2 de sòl industrial i logístic estan disponibles en aquests moments a Sagunt, dels quals 500.000m2 pertanyen a Camí la Mar i 439.630 m2 a Parc Sagunt I. Aquest últim, és un espai industrial amb un gran potencial de creixement econòmic, estructural i humà que s'ha convertit en el major parc empresarial d'Europa i compta amb 3.000.000 m2 de terreny. A més, Parc Sagunt II compta amb 6,4 milions de m2 disponibles de sòl industrial futur amb el qual el municipi passarà a ser una de les ciutats de la Unió Europea amb major disponibilitat de sòl industrial i logístic en un entorn portuari.

![](/media/kawn4mj0/89-img_20180605_170608.jpg)  

**“Per altra banda també tenim una presència de la nostra oficina d'inversors i tenim una agenda de reunions directes amb grups inversors molt importants en el món de la logística i de la indústria, per a explicar-los perquè seria interessant invertir en la nostra ciutat”** ha assenyalat l'alcalde de Sagunt.

  

La promoció de Sagunt també ha passat pel port marítim que forma part del primer port d'Espanya, ja que està integrat en ValenciaPort. 1,7 milions de tones a l'any de mercaderia passen per este port, 250.000 vehicles a l'any i en 2019 comptarà amb un accés ferroviari al recinte portuari. La grandària dels bucs de càrrega de mercaderies s'ha incrementat en més d'un 900%. 

  

Finalment, Quico Fernández ha afirmat que **“estem aprofitant les oportunitats que s'han perdut en el passat. Tenim sòl disponible en unes condicions magnífiques, amb unes infraestructures que són millorables però que són molt importants i garantim tot tipus de subministraments, és a dir, Sagunt és en estos moments, sens dubte, una ciutat d'oportunitats i nosaltres hem vingut a este saló, una grandíssima representació de l'equip de govern de tots els àmbits de gestió que estan implicats, activitats, urbanisme, contractació i patrimoni, per a demostrar que les nostres paraules són un fet i que per tant som un referent no sols de cara al territori valencià sinó també del territori europeu, i crec que el treball que estem fent al final una recompensa un retorn en termes d'inversió que és el que ja s'està produint. El fet que Mercadona haja realitzat esta aposta doncs està generant moltíssimes expectatives i crec que este és un bon aparador perquè la nostra ciutat siga visible arreu del món”.​**

**​**  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-promociona-la-ciutat-al-salo-internacional-de-logistica-de-barcelona/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-promociona-la-ciutat-al-salo-internacional-de-logistica-de-barcelona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-promociona-la-ciutat-al-salo-internacional-de-logistica-de-barcelona/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-promociona-la-ciutat-al-salo-internacional-de-logistica-de-barcelona/)